

VLADA REPUBLIKE HRVATSKE

Zagreb, 13. lipnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izradi operativnih programa nacionalnih manjina za razdoblje 2024. - 2028. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_ donijela

**O D L U K U**

**o izradi operativnih programa nacionalnih manjina**

**za razdoblje 2024. - 2028.**

**I.**

Vlada Republike Hrvatske je suglasna da se pristupi izradi operativnih programa nacionalnih manjina za razdoblje 2024. - 2028.

Operativni programi će odrediti mehanizme osiguranja zaštite prava nacionalnih manjina te podrške djelovanju njihovih tijela, u skladu s Ustavnim zakonom o pravima nacionalnih manjina i drugim posebnim propisima.

**II.**

Zadužuje se dr. sc. Davor Božinović, potpredsjednik Vlade Republike Hrvatske i ministar unutarnjih poslova da, u suradnji s dr. sc. Markom Primorcem, potpredsjednikom Vlade Republike Hrvatske i ministrom financija, Damirom Habijanom, ministrom pravosuđa, uprave i digitalne transformacije, Alenom Tahirijem, ravnateljem Ureda za ljudska prava i prava nacionalnih manjina i Sonjom Žerjav, savjetnicom predsjednika Vlade Republike Hrvatske, te drugim nadležnim tijelima državne uprave, pripremi operativne programe iz točke I. ove Odluke.

**III.**

U pripremu operativnih programa, ovisno koju nacionalnu manjinu zastupaju, bit će uključeni i zastupnici nacionalnih manjina u Hrvatskome saboru, i to:

- Vladimir Bilek, zastupnik češke i slovačke nacionalne manjine

- Robert Jankovics, zastupnik mađarske nacionalne manjine

- Dragana Jeckov, zastupnica srpske nacionalne manjine

- Veljko Kajtazi, zastupnik austrijske, bugarske, njemačke, poljske, romske, rumunjske, rusinske, ruske, turske, ukrajinske, vlaške i židovske nacionalne manjine

- Armin Hodžić, zastupnik albanske, bošnjačke, crnogorske, makedonske i slovenske nacionalne manjine

- dr. sc. Milorad Pupovac, zastupnik srpske nacionalne manjine

- dr. sc. Furio Radin, potpredsjednik Hrvatskoga sabora i zastupnik talijanske nacionalne manjine

- Anja Šimpraga, zastupnica srpske nacionalne manjine.

Zastupnici nacionalnih manjina u Hrvatskome saboru dostavit će prijedloge programskih aktivnosti Uredu za ljudska prava i prava nacionalnih manjina u roku od 15 dana od dana stupanja na snagu ove Odluke.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Programom Vlade Republike Hrvatske 2024. - 2028. utvrđeno je da će Vlada nastaviti promovirati kulturu tolerancije, dosljedno provoditi politiku vladavine prava i prava nacionalnih manjina zajamčenih Ustavom, Ustavnim zakonom o pravima nacionalnih manjina i zakonima. Vlada će također nastaviti dosljedno štititi i unaprjeđivati ljudska i manjinska prava zajamčena sklopljenim međunarodnim i međudržavnim ugovorima, sporazumima i konvencijama te Ugovorom o pristupanju Republike Hrvatske Europskoj uniji.

Nadalje je utvrđeno da će Vlada u suradnji sa zastupnicima nacionalnih manjina donijeti Operativni program za nacionalne manjine za razdoblje 2024. - 2028. koji postaje sastavni dio Programa Vlade, a o kojemu će se održavati mjesečne konzultacije predsjednika Vlade i zastupnika nacionalnih manjina.

Slijedom utvrđenih obveza, ovim Prijedlogom odluke pristupa se izradi operativnih programa nacionalnih manjina za razdoblje 2024. - 2028. Operativnim programima odredit će se mehanizme osiguranja zaštite prava nacionalnih manjina te podrške djelovanju njihovih tijela, u skladu s Ustavnim zakonom o pravima nacionalnih manjina i drugim posebnim propisima.

Operativni programi nastavak su kontinuiranog rada Vlade na unaprjeđivanju postojeće razine zaštite prava nacionalnih manjina te se nastavljaju na Operativne programe nacionalnih manjina za razdoblje 2017. - 2020., koje je Vlada donijela 24. kolovoza 2017. i Operativne programe nacionalnih manjina za razdoblje 2021. - 2024., koje je Vlada donijela 30. prosinca 2020., a koje programske aktivnosti su dijelom provedene, dok ih je većim dijelom potrebno nastaviti provoditi.